V. Mazúrová, poslankyňa: (2007-12-04):
Rozpočet výdavkov kapitoly je navrhovaný v plnej programovej štruktúre a tvoria ho dva programy: sociálna inklúzia a tvorba a implementácia politík. Kapitola Ministerstva práce, sociálnych vecí a rodiny Slovenskej republiky je tiež účastníkom medzirezortného programu Ľudské zdroje. Na rok 2008 sú rozpočtované celkové príjmy kapitoly v sume 3,2 mld. Sk a výdavky v sume 52,9 mld. Sk. V príjmovej a výdavkovej časti návrhu rozpočtu sú zahrnuté zdroje z Európskeho sociálneho fondu v sume 2,5 mld. Sk. Výdavky kapitoly v sume 52,9 mld. Sk sú v porovnaní s predchádzajúcim rokom vyššie o 1,1 mld. Sk, čo je medziročný nárast na úrovni predpokladanej miery inflácie. Treba zdôrazniť a poukázať na medziročný vyšší rast výdavkov bez prostriedkov z Európskej únie a spolufinancovania o 6 %, čo predstavuje 3 mld. Sk, ktoré sú v rozhodujúcej miere vo výške 90 % určené pre širokú skupinu obyvateľstva v rámci posilnenia prierezovej sociálnej dimenzie politiky tejto vlády. V rozpočte kapitoly na sociálnu inklúziu sú premietnuté priority vlády, a to zdrojové zabezpečenie zvýšenia príplatku k príspevku pri narodení prvého dieťaťa tak, aby príplatok spolu s príspevkom pri narodení dieťaťa dosiahol výšku 25 000 Sk, zavedenie nového príplatku v sume 300 korún k prídavku na dieťa rodičom, ktorí si nemôžu uplatniť daňový bonus, poskytnutie vianočného príspevku na zmiernenie sociálnej situácie poberateľov invalidného a sociálneho dôchodku v sume 1,7 mld. Sk. Podstatnú časť výdavkov tvoria bežné transfery. A v rámci nich sú výdavky na dávky sociálnej pomoci, podporu rodiny a kompenzácie sociálnych dôsledkov ťažkého zdravotného postihnutia v sume 32,3 mld. Sk. V rozpočtovanej sume je premietnutá valorizácia všetkých dávok a príspevkov vo výške predpokladanej miery inflácie. V rámci rozpočtovej kapitoly Ministerstva práce, sociálnych vecí a rodiny Slovenskej republiky v programe Sociálna inklúzia je v jednotlivých rokoch 2007 až 2010 zahrnutá valorizácia na všetky dávky a príspevky, či už ide o povinnú valorizáciu, ktorá vyplýva z opatrenia ministerstva práce alebo možno na základe rozhodnutia vlády Slovenskej republiky nariadením vlády Slovenskej republiky. Povinná každoročná valorizácia je v prípade rodičovského príspevku príspevkom na podporu náhradnej starostlivosti podľa koeficientu, ktorým sa upravujú sumy životného minima vždy k 1. júlu kalendárneho roka. Na druhej strane v prípade dávky v hmotnej núdzi a príspevkov k dávke v hmotnej núdzi, prídavku na dieťa, príspevku pri narodení dieťaťa, príspevku na pohreb je valorizácia možná na základe rozhodnutia vlády Slovenskej republiky prostredníctvom nariadenia. V roku 2008 sa rozpočtuje na sociálnu pomoc celková suma 9,2 mld. Sk, z ktorej podstatná časť, 8,4 mld. Sk, je určená na dávku v hmotnej núdzi. Vývoj počtu poberateľov tejto dávky a príspevkov k dávke v hmotnej núdzi v priebehu rokov 2005 a 2006 si zachoval mierne klesajúci trend až na september 2006, keď sa prvýkrát prejavila legislatívna zmena týkajúca sa úpravy nároku príspevku na bývanie u občana v hmotnej núdzi, ktorý je poberateľom starobného dôchodku alebo poberateľom inej dôchodkovej dávky alebo sociálneho dôchodku, ktorý dovŕšil 62 rokov veku. Následne v priebehu roku 2007 začal opätovne počet poberateľov tejto dávky klesať. K 31. septembru 2007 bolo v systéme pomoci v hmotnej núdzi evidovaných 186 176 poberateľov. Objem rozpočtovaných výdavkov pre sociálnu oblasť musí zákonite vychádzať z vývoja počtu poberateľov jednotlivých dávok, ale i rastu slovenskej ekonomiky, ktorý vytvára priestor pre zvýšenie zamestnanosti a pokles miery nezamestnanosti, a tým aj zníženie odkázanosti na sociálnu pomoc. V rámci podpory rodiny sa rozpočtuje prídavok na dieťaťa v sume 8,5 mld. Sk pre približne 1,235 mil. detí, čo je priemerný mesačný počet prognózovaný na rok 2008. V porovnaní s rokom 2007 je suma vyššia o 78,8 mil. Sk. Uvedená suma zodpovedá medziročnej zmene medzi prírastkom a úbytkom detí, ktorým prislúcha prídavok podľa zákonom stanovených podmienok. V prípade detí, na ktoré sa poskytuje prídavok na dieťa, došlo medziročne k poklesu spôsobenému väčším úbytkom týchto detí ako ich prírastkom pri splnení taxatívne vymedzených podmienok. Dôvodom je zánik nároku na prídavok na dieťa u väčšieho počtu detí, nakoľko ide o silnejšie ročníky v demografickom vývoji živonarodených detí. Naopak, v prípade poberateľov rodičovského príspevku bol medziročne zaznamenaný ich nárast, čo je odôvodniteľné miernym rastom živonarodených detí v posledných troch rokoch, v rokoch 2004 až 2006. V prípade poberateľov rodičovského príspevku sa preto rozpočtuje medziročný rast výdavkov o 6,3 %, čo predstavuje 461 mil. Sk. Celkové výdavky na dávky a príspevky v rámci programu Sociálna inklúzia predstavoval na základe dosiahnutej skutočnosti v roku 2006 podiel na hrubom domácom produkte 1,8 %. V prípade rokov 2007 až 2010 podiel výdavkov na dávky a príspevky na hrubý domáci produkt klesá, čo nie je spôsobené znížením predpokladaného čerpania, ale rýchlejším rastom hrubého domáceho produktu. Ministerstvo práce, sociálnych vecí a rodiny Slovenskej republiky kladie dôraz na realizáciu nástrojov aktívnej politiky trhu práce, ktorých štruktúru oproti doterajšiemu stavu novelou zákona o službách zamestnanosti rozširuje. Tomu zodpovedá aj objem výdavkov v návrhu rozpočtu na rok 2008 v sume 4,5 mld. Sk. Z toho 3,3, mld. korún je na projekty nového operačného programu Zamestnanosť a sociálna inklúzia. K výdavkom na aktívne opatrenia na trhu práce. Všetky nástroje aktívnej politiky trhu práce budú financované zo zdrojov Európskeho sociálneho fondu a štátneho rozpočtu, a to v pomere 80 % : 20 %. Okrem toho zo štátneho rozpočtu budú financované aj príspevky poskytované na individuálnu štátnu pomoc, investorom na vytváranie nových pracovných miest a vzdelávanie a na prípravu pre trh práce zamestnancov prijatých na takto vytvorené pracovné miesta. Navrhnuté výdavky na aktívne opatrenia trhu práce vychádzajú zo skutočnosti, že úrady práce, sociálnych vecí a rodiny budú podporovať vstup na trh práce, najmä pre najproblémovejšie a niekoľkonásobne znevýhodnené skupiny uchádzačov o zamestnanie, a preto ich umiestnenie na trh práce bude nákladnejšie. Rozpočtované výdavky na aktívne opatrenia na trhu práce sú určené na podporu zvyšovania zamestnanosti uchádzačov o zamestnanie, vstupu a zotrvania na trhu práce znevýhodnených skupín uchádzačov o zamestnanie, najmä dlhodobo nezamestnaných, udržania v zamestnaní najmä dlhodobo nezamestnaných občanov, občanov so zdravotným postihnutím, ktorí nastúpili do zamestnania a najmä z dôvodu ich nízkej kvalifikácie vykonávajú nízko platené zamestnania, adresnejšieho zacielenia navrhnutých nových opatrení aktívnej politiky trhu práce na znevýhodnené skupiny uchádzačov o zamestnanie, ktorým sa v rámci verejných služieb v zamestnanosti bude venovať osobitná pozornosť, aktivácie tvorby partnerstiev na regionálnej a lokálnej úrovni vytváraných na riešenie problémov regionálnej zamestnanosti, najmä na základe projektov alebo programov, zapojenia miest, obcí a združení obcí do aktívneho riešenia zamestnanosti svojich obyvateľov. Navrhnutý rozpočet na aktívne opatrenia na trhu práce je tiež určený na podporu zvýšenia pružnosti v umiestňovaní uchádzačov o zamestnanie. Navrhuje zaviesť novú profesiu agend pre pracovné miesta na úradoch práce, sociálnych vecí a rodiny, ako aj na využívanie služieb právnických osôb a fyzických osôb vrátane právnických osôb a fyzických osôb členského štátu Európskej únie, na poskytovanie intenzívnej pomoci pri vstupe na trh práce a pri ich udržaní na trhu práce dodávateľským spôsobom, a to prostredníctvom realizovania lokálnych, regionálnych, národných alebo pilotných projektov. Finančné prostriedky rozpočtu aktívnej politiky trhu práce budú využité aj na riešenie nedostatku kvalifikovaných pracovníkov, a to na úhradu oprávnených nákladov na vzdelávanie a prípravu pre trh práce vrátane poskytovania dávky počas vzdelávania a prípravy pre trh práce a počas prípravy na pracovné uplatnenie. Navrhnuté zavedenie poskytovania dávky počas dlhodobejšieho vzdelávania a prípravy pre trh práce má za cieľ zabezpečiť náhradný príjem na zabezpečenie životných potrieb uchádzačov o zamestnanie, ako aj ich motiváciu zvyšovať si svoju kvalifikačnú flexibilitu účasťou na dlhodobejšom vzdelávaní a na príprave pre trh práce. Národná sústava povolaní sa ako nový účinný nástroj pri zosúlaďovaní odbornej prípravy s potrebami trhu práce bude realizovať v dvoch fázach formou projektu, prvej fáze v rokoch 2008 až 2010, druhej fáze v rokoch 2010 až 2013. Celkový rozpočet projektu pre prvú a druhú fázu za obdobie  rokov 2008 až 2013 sa predpokladá vo výške 255 mil. Sk. Aj naďalej sa bude podporovať samozamestnávanie uchádzačov o zamestnanie vrátane uchádzačov o zamestnanie so zdravotným postihnutím. V rámci nových aktívnych opatrení na trhu práce sa navrhuje poskytovať príspevok na zapracovanie znevýhodneného uchádzača o zamestnanie, ktorým sa sleduje vzájomné otestovanie sa zamestnávateľa a znevýhodneného uchádzača o zamestnanie formou zapracovania tzv. na skúšku u poskytovateľa zapracovania, teda zamestnávateľa, a otestovanie si pracovných zručností a vhodnosti znevýhodneného uchádzača o zamestnanie zamestnávateľom bezprostredne v pracovnom prostredí, príspevok na podporu držania v zamestnaní zamestnancov s nízkymi mzdami, ktorým sa sleduje zvýšenie atraktivity nízko platených pracovných miest a zapojenie sa do pracovného procesu, najmä nízko kvalifikovaných nezamestnaných osôb, ktoré boli uchádzačmi o zamestnanie najmenej tri mesiace, prostredníctvom poskytovania vyrovnávacieho príspevku na úhradu poistného do poistných fondov platených zamestnávateľom a zamestnancom, vytvorenie právneho rámca na zakladanie sociálnych podnikov, ktoré riešia tvorbu a udržanie pracovných miest pre znevýhodnených uchádzačov o zamestnanie v týchto podnikoch a poskytovanie príspevku na podporu vytvárania a udržania pracovných miest v sociálnom podniku, príspevok na podporu zamestnania účastníkov vzdelávania a prípravy pre trh práce, ktorým sa navrhuje motivovať zamestnávateľa po dobu najviac 24 kalendárnych mesiacov prijímať do pracovného pomeru účastníkov vzdelávania a prípravy pre trh práce, a to absolventov stredných škôl a občanov starších ako 50 rokov veku, a udržať ich v zamestnaní po dobu najmenej 24 mesiacov. Príspevok na aktivačnú činnosť formou menších obecných služieb pre obec sa navrhuje poskytovať na taxatívne vymedzené aktivačné činnosti s cieľom udržania pracovných návykov dlhodobo nezamestnaných občanov odkázaných na dávku v hmotnej núdzi a príspevkov k dávke v hmotnej núdzi. Navrhuje sa vykonať aktivačnú činnosť nepretržite najviac počas 6 mesiacov v rozsahu 10 hodín týždenne a 40 hodín mesačne bez možnosti jej opakovaného vykonávania tým istým občanom, a to z dôvodu, že sa v rámci aktívnych opatrení na trhu práce ponúkajú aj nové nástroje, ktoré podporujú uchádzačov o zamestnanie na získanie riadneho plateného zamestnania. Príspevok na aktivačnú činnosť formou dobrovoľníckej služby sa navrhuje poskytovať na vymedzené druhy činností, dobrovoľnícke služby v rozsahu 20 hodín týždenne. A účasť na jej vykonávaní bude dobrovoľná. Účastníkovi sa počas vykonávania aktivačnej činnosti formou dobrovoľníckej služby navrhuje poskytovať paušálny príspevok vo výške sumy životného minima z dôvodu motivácie a zabezpečenia nevyhnutých výdavkov účastníka spojených s vykonávaním dobrovoľníckej služby. Príspevok na presťahovanie za prácou a príspevok na dopravu do zamestnania sú novými nástrojmi aktívnych opatrení na trhu práce, ktorými sa podporuje profesijná a územná mobilita. Navrhnutý rozpočet na aktívne opatrenia na trhu  práce je tiež určený na podporu zamestnávania občanov so zdravotným  postihnutím s cieľom odstrániť doterajšie bariéry tvorby nových pracovných miest a zabezpečiť dlhodobú udržateľnosť vytvorených pracovných miest pre túto skupinu občanov, tiež príspevku na zaškolenie a prípravu na prácu občanov so zdravotným postihnutím. Navrhnuté aktívne opatrenia na trhu práce vyplývajú z Programového vyhlásenia vlády Slovenskej republiky, v ktorom sa vláda Slovenskej republiky zaviazala prijať rázne opatrenia na uplatňovanie programového a projektového prístupu zameraného na predchádzanie vylúčeniu z trhu práce a podporu integrácie znevýhodnených skupín na trh práce, najmä absolventov škôl, občanov so zdravotným postihnutím, matiek s deťmi a osôb vo veku blízkom dôchodkovému veku, zníženiu regionálnych rozdielov z hľadiska zamestnanosti, nezamestnanosti a produktivity práce najmä v zaostávajúcich regiónoch s vysokou nezamestnanosťou. Úpravy v doteraz uplatňovaných aktívnych opatreniach na trhu práce sú v súlade s oznámením Komisie Európskych spoločenstiev vydaného dňa 27. 6. 2007 v Bruseli k spoločným zásadám flexiistoty, flexibilitou a istotou k zvýšeniu počtu pracovných miest a k zlepšeniu ich kvality, kde jednou zo zložiek flexiistoty sú aj účinné aktívne politiky trhu práce, ktorými sa podporuje uplatňovanie stratégie rastu zamestnanosti, ako aj podpora tvorby väčšieho počtu pracovných miest. Za zmienku k rozpočtu kapitoly na budúci rok stojí aj skutočnosť, že rezort výdavky na réžiu rozpočtuje úsporne ako v mzdách, tak aj v tovaroch a v službách so znížením nákladov o 113 mil. Sk, čo predstavuje 2,4 % oproti roku predchádzajúcemu. Návrh rozpočtu kapitoly Ministerstva práce, sociálnych vecí a rodiny Slovenskej republiky na roky 2008 až 2010 vytvára priestor na úhradu všetkých obligatórnych výdavkov a realizáciu aktivít zameraných na trh práce najmä prostredníctvom zdrojov z Európskej únie a pre napĺňanie záväzkov Programového vyhlásenia vlády Slovenskej republiky v sociálnej oblasti, a preto verím, vážené panie poslankyne, vážení páni poslanci, že tento rozpočet podporíte. Ďakujem.